**Likumprojekta „Grozījumi likumā „Par iedzīvotāju ienākuma nodokli”” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | 1) Ministru kabineta 2017.gada 11.jūlija sēdes protokola Nr.35 30.§ “Likumprojekts “Grozījumi likumā “Par iedzīvotāju ienākuma nodokli””” 6.punkts.2) Ministru kabineta 2017.gada 8.septembra sēdes protokola Nr.44 1.§ “Informatīvais ziņojums “Par fiskālās telpas pasākumiem un izdevumiem prioritāriem pasākumiem valsts budžetam 2018.gadam un ietvaram 2018.-2020.gadam”” 14.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | *Likumprojekta “Grozījumi likumā “Par iedzīvotāju ienākuma nodokli”” (turpmāk – likumprojekts) 1.pants*Likumprojektā iedzīvotāju ienākuma nodokļa (turpmāk – nodoklis) progresijas pirmais slieksnis ir noteikts 20 000 *euro* gadā. Savukārt algas nodokļa piemērošanai pirmais progresijas slieksnis noteikts 1 667 *euro* apmērā (20 000/12=1666,67 *euro*, kas noapaļojot līdz veseliem skaitļiem ir 1 667 *euro*). Izmantojot šādu noapaļošanas mehānismu, var rasties situācija, ka maksātājam jāsniedz deklarācija un jāveic nodokļa piemaksa nepilna *euro* apmērā tikai taksācijas gada laikā veiktās ienākumu noapaļošanas dēļ, par ko darbinieks var pat nezināt, ja viņam nerodas nepieciešamība iesniegt gada ienākumu deklarāciju citu iemeslu dēļ (attaisnotie izdevumi, saimnieciskās darbības ienākumi u.tml.). Lai novērstu šādu situāciju, konkrētajā gadījumā – nosakot pirmo progresijas slieksni taksācijas apliekamajam ienākumam – veikta korekcija un progresijas slieksnis 20 000 *euro* gadā aizstāts ar progresijas slieksni 20 004 *euro* gadā.***Saistībā ar ieguldījumu konta normatīvo regulējumu****Grozījumi likuma “Par iedzīvotāju ienākuma nodokli”(turpmāk – likums) 11.9 panta vienpadsmitās daļas 6.punkts un 12.2 daļa, 11.13 pants, 16.1 panta 3.5 un 3.6 daļa, 17.panta 11.5 daļas trešais punkts, pārejas noteikumu 139.punkts.*Pēdējo gadu laikā fiziskās personas arvien vairāk ir ieinteresētas ieguldījumu veikšanā, tādā veidā gūstot ienākumu no kapitāla, tai skaitā no kapitāla pieauguma. Viena no ieguldījumu veikšanas metodēm ir darījumi ar kapitāla aktīviem (finanšu instrumentiem, parāda instrumentiem u.tml.), kurus fiziskas personas veic, izmantojot īpašus ieguldījumu kontus kredītiestādēs (atsevišķas kredītiestādes lieto arī terminu “tirdzniecības platforma” u.c.). Šādi ieguldījumu konti ļauj kredītiestādes klientiem veikt darījumus ar kapitāla aktīviem lielākajās pasaules biržās. Kredītiestādes klienti naudu ieskaita īpašā, līgumā ar kredītiestādi atrunātā, kontā un arī izņem līdzekļus tikai caur šo kontu.Izmantojot ieguldījumu kontu, tiek veikts liels darījumus skaits ar kapitāla aktīviem (to skaits var pārsniegt 100 darījumus mēnesī) un šobrīd likums paredz iesniegt pārskata perioda deklarāciju par ienākumiem no kapitāla pieauguma. Šobrīd likums nosaka, ka pārskata periods ir mēnesis, ja ienākumi no kapitāla aktīvu atsavināšanas mēnesī pārsniedz 711,44 *euro,* un pārskata periods ir ceturksnis, ja ienākumi no kapitāla aktīvu atsavināšanas mēnesī ir robežās no 142,30 *euro* līdz 711,44 *euro*. No 2018.gada 1.janvāra likumā ir noteikts, ka pārskata periods ir ceturksnis, ja ienākumi no kapitāla aktīvu atsavināšanas ceturksnī pārsniedz 1000 *euro*. Ja kopējie ienākumi no kapitāla aktīvu atsavināšanas nepārsniedz 1000 *euro* ceturksnī, tad pārskata periods ir gads. Tā kā dažu finanšu instrumentu atsavināšana rada ienākumus, bet citu finanšu instrumentu atsavināšana rada zaudējumus un pārskata deklarācijā nepieciešams norādīt katru kapitāla aktīva veidu, tā iegādes vērtību, ienākuma gūšanas dienu utt., tad pārskata deklarācijas aizpildīšana ir darbietilpīgs un sarežģīts process, kas rada ievērojamu administratīvo slogu kredītiestāžu klientiem – iedzīvotāju ienākuma nodokļu maksātājiem. Ņemot vērā iepriekš minēto, likumprojekts paredz mainīt normatīvo regulējumu attiecībā uz iedzīvotāju ienākuma nodokļa uzlikšanas kārtību no ienākuma, kas gūts izmantojot kredītiestādes piedāvāto pakalpojumu “ieguldījumu konts”. Likumprojektā tiek definēts jēdziens “ieguldījumu konts” – atbilstoši līgumam starp ieguldījumu pakalpojumu sniedzēju (kredītiestādi) un nodokļu maksātāju (konta īpašnieku) atvērts konts (vai kontu kopums), kurā esošie naudas līdzekļi un finanšu instrumenti tiek izmantoti darījumiem ar finanšu instrumentiem, termiņnoguldījumiem, valūtas maiņu u.tml. Likumprojektā tiek iekļauts, ka ieguldījumu pakalpojumu sniedzējs var būt kredītiestāde u.tml. iestāde (Latvijas, citas Eiropas Savienības dalībvalsts, Eiropas Ekonomikas zonas valsts vai Ekonomiskās sadarbības un attīstības organizācijas dalībvalsts rezidents), kas ir saņēmusi licenci ieguldījumu pakalpojumu sniegšanai atbilstoši Finanšu instrumentu tirgus likumam vai tam pielīdzināmam pakalpojumu sniedzēja rezidences valsts regulējumam.Nodokļu maksātājs (konta īpašnieks) informēs ieguldījumu pakalpojuma sniedzēju par ieguldījuma konta statusa piešķiršanu kontam (vai kontu kopumam). Ieguldījumu pakalpojumu sniedzējs, saskaņā ar Kontu reģistra likumā noteiktajām prasībām, informē Valsts ieņēmumu dienestu par to, kuram kontam (vai kontu kopumam) piemērot konkrēti ieguldījumu konta režīmu saistībā ar iedzīvotāju ienākuma nodokli.Izmantojot ieguldījumu kontu, gūtajam ienākumam tiktu piemērota vienkāršota iedzīvotāju ienākuma nodokļa aprēķināšanas kārtība – par ienākuma gūšanas dienu uzskata dienu, kad no ieguldījumu konta izmaksātā naudas summa pārsniedz ieguldījumu kontā iemaksāto naudas summu.Likumprojekts paredz, ka ieguldījumu pakalpojumu sniedzējam būtu jānodrošina ieguldījuma konta īpašniekam iespēju saņemt ieguldījumu konta izrakstu, kurā ir apkopota informācija par taksācijas gada laikā ieguldījumu kontā izdarītajām iemaksām un no tā izdarītajām izmaksām, kas atvieglos apliekamā ienākuma noteikšanu gan nodokļu maksātājam, gan Valsts ieņēmumu dienestam.*Grozījumi likuma 8.panta 2.5 un 2.10 daļā, 10.panta piektajā daļā, 12.panta devītajā daļā, 13.panta trešajā un sestajā daļā un 15.panta ceturtajā daļā* Likumprojektā veikti tehniska rakstura grozījumi, precizējot atsauces uz normatīvajiem aktiem un pantu daļām.*Likuma papildinājums ar 8.panta 2.12 daļu*Pašreiz spēkā esošās likuma “Par iedzīvotāju ienākuma nodokli” 8.panta 2.2 daļas normas izstrādātas kā nodokļa pretizvairīšanās normas un ietver pazīmes, lai nošķirtu algota darba ienākumus no saimnieciskās darbības ienākumiem. Tomēr autoratlīdzību saņēmēju situācija ir specifiska, jo formāli iepriekš minētajā likuma normā ietvertās pazīmes var attiecināt uz lielāko daļu gadījumu, ja autoratlīdzības saņēmējs vienlaikus nodarbināts pie autoratlīdzības saņēmēja arī kā darbinieks. Tādēļ minētās normas attiecībā uz autoratlīdzības saņēmējiem nepieciešams precizēt, lai nodrošinātu, ka minētā norma darbojas efektīvāk attiecībā uz nodokļu plānošanas gadījumiem, savukārt neskar gadījumus, kad darba līgums un līgums par autoratlīdzības izmaksu nav noslēgts nodokļu plānošanas nolūkā. Likumprojekts paredz noteikt, ka gadījumos, ja maksātājs gūst algota darba ienākumus, kas nav mazāki par valstī noteikto minimālo mēnešalgu, bet vienlaikus viņam ar darba devēju noslēgts līgums par autoratlīdzības izmaksu, primāri vērtē noslēgto līgumu nosacījumus, bet likuma “Par iedzīvotāju ienākuma nodokli” 8.panta 2.2 daļas normā ietvertās pazīmes kalpo tikai kā papildu kritērijs darījuma ekonomiskās būtības vērtēšanai.*Likuma papildinājums ar 9.panta trešajā daļas 4.punktu*Likumprojekts papildināts ar normu, kas nepārprotami nosaka, ka arī nerezidentiem piemēro likumā noteikto nodokļa atbrīvojumu dividendēm vai likvidācijas kvotai, ja ir izpildīti atbrīvojuma piemērošanai noteiktie kritēriji.*Grozījumi likuma 12.panta 1.4 daļas 2.punktā un 1.5 daļā*Saistībā ar VID prognozētā gada diferencētā neapliekamā minimuma apmēru precizēts periods, par kādu nosaka šo diferencēto neapliekamo minimumu. Tāpat tiek precizēta metodika, kā tiek noteikts diferencētais neapliekamais minimums, ja nodokļa maksātājs ir saimnieciskās darbības veicējs. Atkarībā no nodokļa maksātāja situācijas vai nu tiek ņemts vērā pirmstaksācijas gada saimnieciskās darbības ienākumus, vai arī prognozētie saimnieciskās darbības ienākumi (šajā gadījumā faktiskos pirmstaksācijas gada saimnieciskās darbības ienākumus neņem vērā)*Likuma papildinājums ar 12.panta divpadsmito daļu*Lai novērstu iespējamas atšķirīgas likuma interpretācijas, likumprojekts nosaka, ka pensionāra neapliekamo minimumu taksācijas gada laikā piemēro ienākuma izmaksātājs. Ja pensionāra neapliekamais minimums taksācijas gada laikā nav piemērots (piemēram, tiek saņemta pensija no ārvalstīm) vai nav pilnībā izmantots (pensija ir mazāka nekā pensionāra neapliekamais minimums, bet citur tiek gūti algota darba ienākumi) pensionāram ir tiesības iesniegt gada ienākuma deklarāciju un piemērot pensionāra neapliekamo minimumu.*Grozījumi likuma 15.panta otrajā, trešajā, ceturtajā, septiņpadsmitajā un deviņpadsmitajā daļā un likuma papildinājums ar 15.panta divdesmito, divdesmit pirmo, divdesmit otro un divdesmit trešo daļu* Lai nodrošinātu vienveidīgu likuma normu interpretāciju, likumprojektā veikti precizējoši grozījumi saistībā ar progresīvās nodokļa likmes piemērošanu, tai skaitā:1. precizēti ienākuma veidi, kas netiek ņemti vērā, nosakot gada ienākuma (mēneša ienākuma) apmēru;
2. noteikts, ka progresīvo likmi ienākuma izmaksas vietā piemēro gan darba algai, gan arī tādiem ienākuma veidiem kā pensijām un Valsts sociālās apdrošināšanas aģentūras izmaksātajiem darba nespējas pabalstiem (tādējādi, ja progresīvā nodokļa likme piemērota dažādās ienākuma izmaksas vietās, maksātājam jākontrolē vai viņam nerodas pienākums iesniegt gada ienākumu deklarāciju un piemaksāt iedzīvotāju ienākuma nodokli);
3. noteikts, ka par konkrēto taksācijas gadu aprēķināto un izmaksāto ienākumu attiecina uz attiecina uz šī taksācijas gada ienākuma apmēru neatkarīgi no izmaksas datuma.

Vienlaikus noteikts, ka tad, ja maksātājs gūst dažāda veida ienākumus pie ienākuma izmaksātāja, pie kura ir iesniegta algas nodokļa grāmatiņa, progresīvo nodokļa likmi piemēro ar algas nodokli apliekamajam ienākumam, bet citiem ienākuma veidiem taksācijas gada laikā piemēro 23% (izņēmums autoratlīdzības par literāriem darbiem, kurām piemēro 20% likmi neatkarīgi no ienākuma izmaksas vietas) nodokļa likmi (maksātājam ir iespēja atgūt pārmaksāto nodokli, ja tāds radies, iesniedzot gada ienākumu deklarāciju). Šāds regulējums izstrādāts, lai ienākuma izmaksātājam dažādu ienākuma veidu summēšana neradītu palielinātu administratīvo slogu. *Piemērs*Pie ienākuma izmaksātāja iesniegta algas nodokļa grāmatiņa, nodokļa maksātājam apgādībā 5 personas (atvieglojums par apgādībā esošu personu (AAP) 5\*200=1000), prognozētais diferencētais neapliekamais minimums ir 0.IIN aprēķināšana konkrētajā mēnesī

|  |  |  |
| --- | --- | --- |
| Algota darba ienākums800  | Autoratlīdzība (neto, pēc autora attaisnoto izdevumu atskaitīšanas 1000-50%\*1000=500)500 | Uzņēmuma līgums (nav reģistrēta saimnieciskā darbība)300 |
| VSAOI -88 | VSAOI –izmaksas vietā nepiemēro (autors kā pašnodarbināta persona no objekta 430 maksā pēc 32,13% likmes VSAOI=138,16) | VSAOI -33 |
| AAP – 1000 | AAP -288 |  |
| = -288 | IIN(1) 500\*23%=115 | IIN (1) 300\*23%=69 |
| IIN - 0 | Uz atskaitāmajiem izdevumiem attiecināmais IIN (2)288\*20%=57,60Galīgais IIN (3)115-57,60=57,40 | Uz atskaitāmajiem izdevumiem attiecināmais IIN (2)33\*20%=7,59Galīgais IIN (3)69-7,59=61,41 |
| IIN pa visiem ienākumu veidiem kopā: 118,81 |

Gada ienākumu deklarācija (Pieņem, ka citi ienākumi taksācijas gada laikā nav gūti, bērni apgādībā tikai 1 mēnesi)Taksācijas gada ienākumi: 800+1000+300=2100Atskaitāmie izdevumi:Autora izdevumi 50% (izdevumu norma noteikta saskaņā ar Nodokļu politikas pamatnostādnēs plānoto): - 500VSAOI -259,16 (88+138,16+33)AAP -1000Apliekamais ienākums (AI) = 340,84IIN = 340,84\*20% = 68,17IIN galīgais = 68,17-118,81=-50,64**IIN pārmaksa = 50,64**Lai nodrošinātu vienveidīgu likuma izpratni iekļauta arī precizējoša norma, kas nosaka, ka tad, ja taksācijas gadā algota darba ienākums, pensija vai pabalsts tiek izmaksāts par pirmstaksācijas gadu, attiecīgo ienākumu veidu iekļauj pirmstaksācijas gada ienākumu apmērā. *Likuma 15.panta papildinājums ar divdesmit ceturto daļu, grozījumi 17.panta desmitās daļas 22.punktā un 11.1 daļā*Lai novērstu nepieciešamību laimestu guvējiem iesniegt taksācijas gada deklarāciju, kā arī atvieglotu VID administrēšanas darbu, 15.pants papildināts ar divdesmit ceturto daļu, kurā īpaši atrunāta nodokļa likmju piemērošana taksācijas gada laikā, attiecīgi nodokli – atkarībā no laimesta apmēra – ieturot laimesta izmaksas vietā saskaņā ar 23% vai 31,4% likmi. Likumprojektā arī veikti redakcionāli precizējumi, lai novērstu iespēju dažādi interpretēt likuma normas par izložu un azartspēļu laimestu aplikšanu ar nodokli un nodrošinātu, ka nodokli ietur no laimesta daļas - pārsnieguma virs 3000 *euro*. Tāpat izslēgta arī norma, kas izložu un azartspēļu organizētājiem uzliek par pienākumu paziņot VID par laimestiem, kas pārsniedz 3000 *euro* reizi gadā, jo ar 2018.gada 1.janvāri šādi laimesti būs apliekami ar nodokli un informācija par gūto ienākumu tiks sniegta vispārējā kārtībā – reizi mēnesī, līdz ienākuma izmaksas mēnesim sekojošā mēneša 15.datumam. *Grozījums likuma 16.1 panta astotajā daļā*Likumprojekts paredz veikt terminoloģiskus precizējumus saistībā ar Finanšu instrumentu tirgus likumā veiktajiem grozījumiem. Attiecīgi turpmāk likums par pienākumus ieturēt nodokli no dividendēm par publiskā apgrozībā esošām akcijām (ja tāds ir jāietur) uzliek centrālā vērtspapīru depozitārija dalībniekam, kas atvēris vai ar kura starpniecību atvērts finanšu instrumentu konts un kas veic šī konta apkalpošanu (līdz šim pienākums ieturēt nodokli bija vērtspapīru konta turētājam, kas veic norēķinu ar maksātāju).*Grozījums 17.panta vienpadsmitajā daļā*Pašreiz darba devējs par darbinieka gūtajiem algota darba ienākumiem darbiniekam paziņojumu par izmaksātajām summām izsniedz tikai pēc darbinieka pieprasījuma. Minētais saistīts ar to, ka pašreiz ikvienam maksātājam ir iespēja VID Elektroniskās deklarēšanas sistēmā (EDS) iepazīties ar informāciju, kas par viņu iesniegta. Savukārt citu ienākumu izmaksātājam likumā joprojām ir ietverta prasība izsniegt maksātājam paziņojumu par izmaksātajām ar iedzīvotāju ienākuma nodokli apliekamajām summām, kas nav saistītas ar darba attiecībām un no šīm summām ieturēto nodokli. Ar mērķi mazināt administratīvo slogu likumprojekts paredz, ka turpmāk arī šos paziņojumus ienākuma izmaksātājam būs pienākums izsniegt maksātājam tikai pēc maksātāja pieprasījuma, nevis visos gadījumos.*Grozījumi likuma 18.panta otrajā daļā*Lai nodrošinātu vienveidīgu likuma normu interpretāciju, likuma norma par avansa maksājumu aprēķināšanu papildināta ar norādi, ka, nosakot avansa maksājumu apmēru, balstās uz pirmstaksācijas gada saimnieciskās darbības ienākumu vai prognozēto saimnieciskās darbības ienākumu un piemēro progresīvo nodokļa likmi.*Grozījumi likuma 19.panta piektajā daļā*Ņemot vērā, ka Valsts ieņēmumu dienests tikai līdz pēctaksācijas gada 15.martam saņem informāciju par taksācijas gada solidaritātes nodokli, kas pārskaitīts kā IIN avanss, likuma grozījumi paredz, ka personas, kuru gada ienākums pārsniedz 55 000 *euro*, deklarāciju varēs iesniegt tikai no 1.aprīļa (deklarācijas iesniegšanas beigu termiņš – 1.jūnijs tāpat kā līdz šim). |
| 3. | Projekta izstrādē iesaistītās institūcijas | Labklājības ministrija, Valsts sociālās apdrošināšanas aģentūra, Valsts ieņēmumu dienests, Izložu un azartspēļu uzraudzības inspekcija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | * Maksātāji, kas gūst ienākumu no ieguldījumu konta.
* Darbinieki, kas uz noslēgto līgumu pamata pie darba devēja saņem arī autoratlīdzības.
* Maksātāji, kam piemēro algas nodokli.
* Maksātāji, kam piemēro nodokli ienākumam no saimnieciskās darbības.
* Valsts sociālās apdrošināšanas aģentūras sniegto pakalpojumu saņēmēji - pensionāri un darba nespējas pabalstu saņēmēji.
* Fiziskās personas, kas gūst ienākumu no izložu un azartspēļu laimestiem, kā arī izložu un azartspēļu ienākumu izmaksātāji.
* Ienākuma izmaksātāji, kas sniedz paziņojumus par izmaksātajām ienākuma summām.
* Maksātāji, kas gūst ar nodokli apliekamus ienākumus, kas pārsniedz 55 000 *euro* gadā.
 |
| 2. | Tiesiskā regulējuma ietekme uz tautsaimniecību un administratīvo slogu | Ieviešot normatīvo regulējumu attiecībā uz ieguldījumu kontu, tiek samazināts administratīvais slogs:1. fiziskajām personām – vienkāršots process ienākumam no finanšu instrumentiem deklarēšanai (jāiesniedz gada ienākumu deklarācija tikai tad, ja konkrētajā taksācijas gadā rodas ar iedzīvotāju ienākuma nodokli apliekamais ienākums) un vienkāršota iedzīvotāju ienākuma nodokļa aprēķināšanas kārtība;
2. Valsts ieņēmumu dienestam – nodrošināta pilnīgāka informācija par ienākumu no finanšu instrumentiem, kas nepieciešama nodokļu maksātāju ienākumu kontrolei, tādejādi ļaujot Valsts ieņēmumu dienestam ar mazāku resursu patēriņu sekot līdzi nodokļu maksātājam piederošo kapitāla aktīvu izmaiņām un konstatēt ar iedzīvotāju ienākuma nodokli apliekama ienākuma rašanos. Papildus tam samazinās nepieciešamība veikt papildu administratīvos pasākumus gadījumos, jo gada ietvaros gūtais ienākums ir svārstīgs un nodokļu maksātājam, deklarējot darījumus ar kapitāla aktīviem (finanšu instrumentiem u.tml.) katru mēnesi vai reizi ceturksnī, gada beigās var veidoties situācija, ka jāiesniedz deklarācijas precizējumi, lai noteiktu precīzu kapitāla pieaugumu gada ietvaros.

Ieviešot regulējumu, ka ienākuma izmaksātājs paziņojumu maksātājam izsniedz tikai pēc maksātāja pieprasījuma, samazinās administratīvais slogs ienākuma izmaksātājam, jo iepriekš minētās ziņas tiek sniegtas arī Valsts ieņēmumu dienestam un maksātājs ar tām var iepazīties Valsts ieņēmumu dienesta EDS. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2017** | Turpmākie trīs gadi (*euro*) |
| **2018.** | **2019.** | **2020.** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1.   Budžeta ieņēmumi: |  |  | +76 009 | +76 009 | +76 009 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi, t.sk., |  |  | + 2 674 | + 2 674 | + 2 674 |
| SOC iemaksas pamatbudžetā veselības finansēšanai |  |  | + 2 674 | + 2 674 | + 2 674 |
| 1.2. valsts speciālais budžets |  |  | +73 335 | +73 335 | +73 335 |
| 1.3. pašvaldību budžets |  |  |  |  |  |
| 2.   Budžeta izdevumi: |  |  |  |  |  |
| 2.1. valsts pamatbudžets |  |  |  |  |  |
| 2.2. valsts speciālais budžets |  |  |  |  |  |
| 2.3. pašvaldību budžets |  |  |  |  |  |
| 3.   Finansiālā ietekme: |  |  | +76 009 | +76 009 | +76 009 |
| 3.1. valsts pamatbudžets |  |  | + 2 674 | + 2 674 | + 2 674 |
| 3.2. speciālais budžets |  |  | +73 335 | +73 335 | +73 335 |
| 3.3. pašvaldību budžets |  |  |  |  |  |
| 4.Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) |  |  |  |  |  |
| 5.   Precizēta finansiālā ietekme: |  |  |  |  |  |
| 5.1. valsts pamatbudžets |  |  |  |  |  |
| 5.2. speciālais budžets |  |  |  |  |  |
| 5.3. pašvaldību budžets |  |  |  |  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | 2016.gada decembrī no autoratlīdzību saņēmējiem 24 326 personām bija iesniegti darba devēju ziņojumi, no tiem 3 773 personām ienākumi bija zem minimālās algas. Pieņemot, ka dēļ minētās normas ieviešanas vismaz 5% no šīm personām sākotnēji ienākumi sasniegs minimālās algas apmēru, ietekme vērtēta +94 000 *euro* gadā apmērā (t.sk. +17 991 *euro* fondēto pensiju shēmā) dēļ VSAOI ieņēmumu pieauguma.Ietekme iekļauta nodokļu ieņēmumu prognozēs, pamatojoties uz Ministru kabineta 2017.gada 8.septembra sēdes protokola Nr.44 1.§ 14.punktu. |
| 6.1. detalizēts ieņēmumu aprēķins |  |
| 6.2. detalizēts izdevumu aprēķins |  |
| 7. Cita informācija | Pārējo likuma normu izmaiņu fiskālā ietekme tiek vērtēta kā nebūtiska. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Vienlaikus ar likumprojekta spēkā stāšanos nepieciešams stāties spēkā grozījumiem:1. Kontu reģistra likumā – iekļaut prasību, ka ieguldījumu pakalpojumu sniedzējs informē Valsts ieņēmumu dienestu par ieguldījumu konta statusa piešķiršanu;
2. Ministru kabineta 2010.gada 21.septembra noteikumos Nr.899 “Likuma "[Par iedzīvotāju ienākuma nodokli](https://likumi.lv/ta/id/56880-par-iedzivotaju-ienakuma-nodokli)" normu piemērošanas kārtība” – papildināt ar ieguldījumu konta izrakstā iekļaujamo informāciju;
3. Ministru kabineta 2008.gada 25.augusta noteikumos Nr.677 “Noteikumi par iedzīvotāju ienākuma nodokļa paziņojumiem”.
 |
| 2. | Atbildīgā institūcija | Kontu reģistra likums – Finanšu ministrija.Ministru kabineta 2010.gada 21.septembra noteikumi Nr.899 “Likuma "[Par iedzīvotāju ienākuma nodokli](https://likumi.lv/ta/id/56880-par-iedzivotaju-ienakuma-nodokli)" normu piemērošanas kārtība” - Finanšu ministrija.Ministru kabineta 2008.gada 25.augusta noteikumi Nr.677 “Noteikumi par iedzīvotāju ienākuma nodokļa paziņojumiem”– Finanšu ministrija (Valsts ieņēmumu dienests). |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Tiesību akta projekta izpildes nodrošināšana un tās ietekme uz institūcijām** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts izstrādē tika iesaistīta Latvijas Komercbanku asociācija (rīkotas vairākas sanāksmes), Latvijas Preses izdevēju asociācija  |
| 2. | Sabiedrības līdzdalība projekta izstrādē | Latvijas Komercbanku asociācija izteica savus priekšlikumus un ierosinājumus likumprojekta izstrādes procesā. Latvijas Preses izdevēju asociācija informēja par nodokļa pretizvairīšanās normu piemērošanas īpatnībām preses izdevumos. |
| 3. | Sabiedrības līdzdalības rezultāti | Likumprojekta izstrādes procesā tika ņemti vērā Latvijas Komercbanku asociācijas priekšlikumi. Ar Latvijas Preses izdevēju asociāciju saskaņota specifiskā nodokļa pretizvairīšanās norma attiecībā uz autoratlīdzībām. |
| 4. | Cita informācija | Nav. |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas | Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Funkcijas un uzdevumi netiek grozīti.Jaunas institūcijas nav nepieciešams izveidot.Nav plānota esošu institūciju likvidācija vai reorganizācija. |
| 3. | Cita informācija | Nav. |

Finanšu ministre D. Reizniece-Ozola

Orehova 67095494

Anda.Orehova@fm.gov.lv

Veinberga 67083848

Inese.Veinberga@fm.gov.lv